section_heading: 1970-te
paragraph_text: Nakon dva mjeseca pauze, Mlinarec pokreće novu postavu članova sastava s novim i do tada nepoznatim mladim glazbenicima: Duško Žurić (klavijature, gitara), Nenad Zubak (bas-gitara, vokal), Ivan "Piko" Stančić (bubnjevi, vokal) i ponekad je s njima radio i Branimir "Brane Lambert" Živković, koji je u to vrijeme bio u sastavu "Time". Kraće vrijeme je s njima svirao i gitarist Darko Šonc, ali je ubrzo odustao od toga. Grupa objavljuje singlove "Povratak" i "Prva ljubav", koji im vraćaju staru popularnost. Na festivalu "Zagreb '71." u večeri kada se predstavljaju Rock sastavi izvode skladbu "Posmrtna posveta", pojačanu zvukom violončela. Nakon toga, snimaju sljedeći singl na kojemu se nalaze skladbe "Doviđenja, vještice" i "Sivilo perona". Iz sastava ubrzo odlazi Duško Žurić, a na njegovo mjesto dolazi gitarist i pjevač Husein "Hus" Hasanefendić. Pored njih u toj grupi su još bili i Hrvoje "Harma" Marjanović (kasnije bio i u obnovljenoj verziji sastava "Zlatni akordi") i Tihomir "Tini" Varga, koji je svirao gitaru i udaraljke i pjevao. On i Harma su sredinom 1980-ih godina osnovali sastav "Mungos".